ক্যাণ্ডি থেকে রত্নপুরের পথে পড়ে নানা আয়তনের ছোটো, বড়ো চা বাগান ও মশলার বাগান। শ্রীলঙ্কার চা তো পৃথিবীখ্যাত। চায়ের চাষ চলে সব জায়গায়—ছোট্ট এক চিলতে বাগান থেকে শুরু করে বিরাট প্ল্যান্‌টেশান অবধি। হাঁটু-উঁচু চা-গাছগুলির সবথেকে নরম, নতুন, ছোট্ট পাতাগুলি ছেঁড়া হয়। তারপর সেগুলি শুকিয়ে, পাকিয়ে, ছোটো ছোটো করে কেটে, আমাদের পরিচিত চা-পাতায় রূপান্তরিত করা হয়। সব কিছুই বাগানের মধ্যেই পুরোনো মেশিনে বা হাতে করা হয়। পুরোদস্তুর কুটিরশিল্প যাকে বলে। তারপর সেই পাতা ভালো করে প্যাক করে দেশে বিদেশে রপ্তানী হয়। এখন নাকি চীনের আশির্বাদে সবুজ চা-এর (green tea) খুব চাহিদা। এগুলোকে গেঁজিয়ে বা ferment করে কালো করা হয় না। সিংহলীরা গাঢ় কালো চা ছেড়ে সবুজ চায়ের নেশায় পড়েছে।